**Uvod**

Poštovani prijavitelji, molimo vas da prije ispunjavanja *on line* prijavnog obrasca za prijavu Javnog poziva za prijavu posebnih potreba i projekata od interesa za Hrvate izvan Republike Hrvatske u svrhu ostvarenja financijske potpore za 2023. godinu pažljivo pročitate ove upute kako biste se na pravilan način mogli prijaviti i ispuniti e-prijavni obrazac.

Savjetujemo da se ovoj aplikaciji pristupa preko stolnog internet preglednika i da za prijavu osigurate dovoljno vremena te unaprijed pripremite potrebnu dokumentaciju koju ćete koristiti za popunjavanje prijave.

Napominjemo da dokumentacija koju budete slali u obliku priloga mora biti čitljiva i valjana, a veličina pojedinačnog priloga ograničena je na 30 MB.

Vodite računa da nepotpuno popunjeni e-prijavni obrazac kao i onaj uz koji nije priložena sva obvezna dokumentacija neće biti uzet u razmatranje.

**Registracija i Prijava**

Odabiru i popunjavanju e-prijavnog obrasca pristupate putem poveznice objavljene na mrežnoj stranici Središnjeg državnog ureda za Hrvate izvan Republike Hrvatske. Prije pristupa i popunjavanja e-prijavnog obrasca morate se registrirati i aktivirati Korisnički račun. Pritom, kao prvi korak koji prethodi registraciji trebate odabrati kategoriju prijavitelja, odnosno **prijavni obrazac A za prijavitelje-neprofitne organizacije**; **prijavni obrazac B za prijavitelje-fizičke osobe**; **prijavni obrazac C za prijavitelje-ugrožene pojedince pripadnike hrvatskog naroda izvan Republike Hrvatske te prijavni obrazac D za prijavitelje-ugrožene pojedince-povratnike/useljenike iz hrvatskog iseljeništva/dijaspore**. Potom slijedite postupak registracije ovisno o odabranom prijavnom obrascu, odnosno kategoriji prijavitelja. Registraciju ćete pokrenuti klikom miša na gumb ″Prijava″, a zatim na gumb ″Registriraj se″. Za upis u sustav (= registraciju) treba unijeti korisničko ime i lozinku (zaporku). Kao korisničko ime trebate upisati vašu e-mail adresu, a kao lozinku odgovarajući broj znakova (ukupno najmanje 7 znakova, od kojih 1 treba biti veliko slovo, 1 opći znak i 2 broja).

Nakon registracije i kreiranja Vašeg korisničkog računa na e-mail adresu koju ste upisali u korisničkim podacima dobit ćete poruku o aktivaciji Vašeg korisničkog računa. Kliknite na poveznicu u dobivenoj poruci i time dovršite registraciju. Tek tada možete s Vašim korisničkim imenom i lozinkom pristupiti e-prijavi i započeti popunjavanje e-prijavnog obrasca.

Ukoliko ste zaboravili korisničko ime i/ili lozinku potrebno je kliknuti na ″Zaboravili ste lozinku?″ te slijediti daljnje upute. Ukoliko i na taj način ne uspijete pristupiti Korisničkom računu potrebno je ispočetka registrirati novi Korisnički račun za što Vam je potrebna potpuno nova e-mail adresa koju niste koristili prilikom prve registracije i aktivacije Korisničkog računa.

**Nova prijava**

Sama prijava započinje odabirom gumba „Moji zahtjevi“ u alatnoj traci aplikacije na vrhu stranice te odabirom natječaja/poziva za koji se prijavljujete, odnosno kategorije prihvatljivog prijavitelja ispred kojeg prijavljujete projekt: Javnog poziva za prijavu posebnih potreba i projekata od interesa za Hrvate izvan Republike Hrvatske u svrhu ostvarenja financijske potpore za 2023. godinu – **neprofitne organizacije (A-kategorija)***,*  Javnog poziva za prijavu posebnih potreba i projekata od interesa za Hrvate izvan Republike Hrvatske u svrhu ostvarenja financijske potpore za 2023. godinu – **fizičke osobe (B-kategorija)***,* Javnog poziva za prijavu posebnih potreba i projekata od interesa za Hrvate izvan Republike Hrvatske u svrhu ostvarenja financijske potpore za 2023. godinu – **ugrožene pojedince pripadnike hrvatskog naroda izvan Republike Hrvatske (C-kategorija)**ili Javnog poziva za prijavu posebnih potreba i projekata od interesa za Hrvate izvan Republike Hrvatske u svrhu ostvarenja financijske potpore za 2023. godinu – **ugrožene pojedince povratnike/useljenike iz hrvatskog iseljeništva/dijaspore (D-kategorija)**. Nakon što ste se prethodno registrirali i odabrali jedan od natječaja u odgovarajućoj kategoriji prijavitelja, popunjavanju prijave pristupate odabirom gumba **Kreiraj zahtjev**.

Popunjavanje prijave sastoji se od nekoliko koraka:

1. Osnovni podaci,

2. Podaci o prijavitelju projekta,

3. Podaci o projektu,

4. Vrednovanje i održivost projekta

5. Proračun projekta,

6. Prilozi (učitavanje priloga)

Slijedeći navedene korake i grupe pitanja, pristupate popunjavanju prijavnog obrasca u kojem je potrebno popuniti sva prazna polja s podacima o vašoj prijavi i projektu.

**NAPOMENA: Nakon svakog popunjenog polja, potrebno je spremiti podatke koje ste unijeli (gumb Spremi)!**

Ukoliko nisu popunjena sva tražena polja, prilikom slanja prijave, pojavit će se crvena napomena o koraku i polju koji nije popunjen. Tada je potrebno vratiti se na to polje/korak i popuniti tražene podatke te ih spremiti i nakon toga poslati prijavu.

E-prijavni obrazac je moguće popunjavati u više navrata, potrebno je samo spremiti podatke nakon njihova unošenja i u tom vremenu vaša prijava je spremljena i nalazi se u statusu „u izradi“ i od tada je moguće i napustiti ekran pa kasnije, kad vam vrijeme dozvoli, nastaviti popunjavati prijavu u više navrata.

**Dodavanje priloga**

U koraku 6. Prilozi, potrebno je učitati obvezne priloge i dokumentaciju te neobavezne (ukoliko je primjenjivo), kako je navedeno u Javnom pozivu. Svaki prilog se učitava tako da se pored određenog priloga klikne na „Dodaj“ i učita odabrana datoteka te klikne gumb „Spremi“.

Svaki od učitanih priloga moguće je obrisati klikom na gumb „Obriši datoteku“ ili preuzeti klikom na učitanu datoteku.

**Predaja i slanje prijave**

Ukoliko su svi koraci popunjeni, za konačnu predaju e-prijavnog obrasca potrebno je odabrati gumb „Pošalji“ nakon čega više nije moguće uređivati e-prijavni obrazac. Stoga Vam savjetujemo da prije odabira gumba „Pošalji“ još jednom provjerite sve podatke iz e-prijavnog obrasca jer ih nakon toga više nećete moći mijenjati niti uređivati.

**Prije nego se e-prijavni obrazac pošalje putem računalnog sustava, potrebno je preuzeti prilog „Izjava prijavitelja o točnosti podataka“ za neprofitne organizacije (A-kategorija), „Izjava prijavitelja o točnosti podataka“ za fizičke osobe (B-kategorija), „Izjava prijavitelja o točnosti podataka“ za ugrožene pojedince pripadnike hrvatskog naroda izvan Republike Hrvatske (C-kategorija) i „Izjava prijavitelja o točnosti podataka“ za ugrožene pojedince povratnike iz hrvatskog iseljeništva/dijaspore (D-kategorija), koju je potrebno preuzeti, ispisati te ovjeriti potpisom (osobe ovlaštene za zastupanje neprofitne organizacije/fizičke osobe/ugroženog pojedinca) i pečatom (neprofitne organizacije) te učitati u sustav i pripremiti za slanje sukladno uputi niže.**

Neprofitne organizacije u papirnatom obliku putem pošte dostavljaju **samo** ovjerenu Izjavu prijavitelja o točnosti podataka za neprofitne organizacije, zajedno s uvjerenjem nadležnog suda, ne starijim od šest mjeseci, da se ne vodi kazneni postupak protiv osobe ovlaštene za zastupanje organizacije, i/ili potvrdom da osoba ovlaštena za zastupanje organizacije nije pravomoćno osuđena za počinjenje kaznenog djela (izvornik ili njegova ovjerena preslika).

Fizičke osobe u papirnatom obliku putem pošte dostavljaju **samo** ovjerenu Izjavu prijavitelja o točnosti podataka za fizičke osobe zajedno s uvjerenjem nadležnog suda, ne starijim od šest mjeseci, da se ne vodi kazneni postupak protiv fizičke osobe i/ili potvrdom da fizička osoba nije pravomoćno osuđena za počinjenje kaznenog djela (izvornik ili njegova ovjerena preslika).

Ugroženi pojedinac pripadnik hrvatskog naroda izvan Republike Hrvatske ima mogućnost prijavu na Javni poziv izvršiti na dva načina te slijedom toga i dostaviti dokumentaciju: elektroničkom prijavom kroz sustav u slučaju koje u papirnatom obliku putem pošte dostavlja **samo** ovjerenu Izjavu prijavitelja o točnosti podataka zajedno s uvjerenjem nadležnog suda, ne starijim od šest mjeseci, da se ne vodi kazneni postupak protiv prijavitelja i/ili potvrdom da prijavitelj nije pravomoćno osuđen za počinjenje kaznenog djela (izvornik ili njegova ovjerena preslika) ili može prijavu predati u papirnatom obliku u slučaju koje prijava mora sadržavati cjelokupnu dokumentaciju navedenu u tekstu Javnog poziva.

Ugroženi pojedinac povratnik/useljenik iz hrvatskog iseljeništva/dijaspore ima mogućnost prijavu na Javni poziv izvršiti na dva načina te slijedom toga i dostaviti dokumentaciju: elektroničkom prijavom kroz sustav u slučaju koje u papirnatom obliku putem pošte dostavlja **samo** ovjerenu Izjavu prijavitelja o točnosti podataka zajedno s uvjerenjem nadležnog suda, ne starijim od šest mjeseci, da se ne vodi kazneni postupak protiv prijavitelja i/ili potvrdom da prijavitelj nije pravomoćno osuđen za počinjenje kaznenog djela (izvornik ili njegova ovjerena preslika) ili može prijavu predati u papirnatom obliku u slučaju koje prijava mora sadržavati cjelokupnu dokumentaciju navedenu u tekstu Javnog poziva.

Prethodno navedenu dokumentaciju potrebno je dostaviti preporučeno poštom na adresu:

**Središnji državni ured za Hrvate izvan Republike Hrvatske**

**Pantovčak 258, 10000 Zagreb, Republika Hrvatska**

s naznakom:

**„Za Javni poziv za prijavu posebnih potreba i projekata od interesa za Hrvate izvan Republike Hrvatske u svrhu ostvarenja financijske potpore za 2023. godinu“**

Rok za podnošenje prijava u elektroničkom i papirnatom obliku je **od 15. veljače do 17. ožujka 2023. godine**.

Prijave podnesene nakon roka za podnošenje prijava, nepotpune prijave ili prijave koje sadrže odstupanja ili dijelove koji nisu u skladu s Javnim natječajem i potrebnom dokumentacijom, prijave koje nisu popunjene u odgovarajućem e-prijavnom obrascu putem računalnog sustava, prijave koje nisu napisane na propisanim obrascima za Javni poziv te su podnesene na drugi način suprotno tekstu Javnog poziva, neće se razmatrati.

**Pregled prijava**

Do pregleda svojih predanih prijava i pregleda svih unesenih podataka, prijavitelj može pristupiti klikom na „Moji zahtjevi“ u alatnoj traci aplikacije na vrhu stranice te na „Predani“ na lijevoj strani stranice zahtjeva.

U slučaju potrebe imate mogućnost pristupiti i izradi nove prijave, tako da odaberete odgovarajući Javni poziv te klikom na gumb „Kreiraj novi zahtjev“ i potom unosite podatke na već opisan način.

Dodatne informacije vezane uz podnošenje prijave možete dobiti radnim danom u vremenu od 10:00 do 15:00 sati na broj telefona: +385(0)1/6444-653 ili na e-mail adresi: programi-projekti@hrvatiizvanrh.hr.

Zbog mogućeg velikog broja pisanih upita isti će biti rješavani prema redoslijedu primitka, slijedom čega Vas molimo za razumijevanje ukoliko pisani odgovor ne zaprimite unutar 72 sata od dana slanja pisanog upita uz dodatnu napomenu kako ne možemo jamčiti davanje pravodobnog odgovora ukoliko pisani upit zaprimimo unutar 48 sati prije isteka roka za podnošenje prijava na Javni poziv.